Mooi van lelikheid? Só lyk die wêreld se lelikste hondMr. Happy Face. (Foto: JOSH EDELSON / AFP) ŉ Hondekind genaamd Mr. Happy Face is die naweek as die wêreld se lelikste hond gekroon. Dié 17-jarige Chinese kuifkophond, met sy punk-haarstyl en ŉ tong wat permanent aan die kant van sy mond uithang, het nege ander honde vir dié titel in die stof laat byt tydens die World’s Ugliest Dog Contest. Die kompetisie word jaarliks in Petaluma in die Amerikaanse deelstaat Kalifornië aangebied. Die 41-jarige musikant Jeneda Benally van Arizona se hondekind het eindelik met die louere weggestap. Sy beskryf Mr. Happy Face as ŉ “oorlewende van mishandeling en verwaarlosing”. Mr. Happy Face het aanvanklik in haglike omstandighede by ŉ opgaarder gewoon voordat Benally hom verlede jaar by ŉ diereskuiling aangeneem het. Jeneda Benally en haar brakkie, Mr. Happy Face. (Foto: JOSH EDELSON / AFP) “Ek het tydens die pandemie gehoop om óf ŉ baba te hê óf ŉ hond aan te neem. Aangesien ŉ baba ŉ daad van God sou wees, het ek gekies om ŉ hond aan te neem,” het Benally Vrydag tydens die kompetisie verduidelik. Benally onthou dat die personeel van die diereskuiling haar verlede jaar met haar aankoms by die skuiling van ŉ ouer hond met gesondheidsprobleme vertel het. Hulle het ook nie doekies omgedraai oor Mr. Happy Face se voorkoms nie. “Die personeel by die skuiling het my probeer voorberei op wat ek op die punt was om te sien. Ek het egter ŉ brak gesien wat inderdaad oud was, ŉ tweede kans nodig gehad het en verdien om geliefd te wees.” Jeneda Benally en haar brakkie, Mr. Happy Face. (Foto: JOSH EDELSON / AFP) Die veeartse het in daardie stadium verwag dat Mr. Happy Face met sy swak gesondheid moontlik net ŉ paar weke oorgehad het om te leef. “Liefde, vriendelikheid en mamma-soene het hom gehelp om die kort lewe wat ons almal verwag het hy saam met ons gesin sou hê, te oorleef.” Mr. Happy Face se stokperdjies sluit in “slaap, snork, blaf in sy slaap en om vreemde geluide te maak wanneer hy gelukkig is”, vertel sy ma. Die organiseerders van die World’s Ugliest Dog Contest het tydens die kompetisie gesê honde van alle rasse en groottes het weereens vanjaar hul harte warm gemaak en hul lewe gevul met onvoorwaardelike liefde. “Hierdie wêreldbekende geleentheid vier die onvolmaakthede wat alle honde spesiaal en uniek maak.” Jeneda Benally en haar brakkie, Mr. Happy Face. (Foto: JOSH EDELSON / AFP)